
Nr. 8287/27.06.2018

RAPORT DE SPECIALITATE
privind modificarea și aprobarea Regulamentului de organizare şi funcționare al Direcției de Asistență Socială a Municipiului Timișoara

	Prin H.C.L.M.T. nr. 218/27.06.2017 s-a înființat Direcția de Asistență Socială a Municipiului Timișoara și s-a aprobarea Organigrama și Statul de funcţii pentru aceasta.
Prin H.C.L.M.T. nr. 388/17.10.2017 s-a modificat şi aprobat Organigrama, Statul de Funcţii şi Regulamentul de organizare şi funcţionare ale Direcţiei de Asistenţă Socială a Municipiului Timişoara, precum şi s-au aprobat regulamentele de organizare şi funcţionare ale serviciilor sociale furnizate.
Prin H.C.L.M.T. nr. 291/22.05.2018 s-au modificat și aprobat Organigrama, Statul de Funcții și Regulamentul de organizare și funcționare ale Direcției de Asistență Socială a Municipiului Timișoara, precum și s-au aprobat regulamentele de organizare și funcționare ale serviciilor sociale furnizate.
Prin H.G. nr. 417/2018 s-a modificat Hotărârea Guvernului nr. 797/2017 pentru aprobarea regulamentelor-cadru de organizare şi funcţionare ale serviciilor publice de asistenţă socială şi a structurii orientative de personal. În cazul anexei 2 la Hotărârea Guvernului nr. 797/2017, care privește Regulamentul-cadru de organizare şi funcţionare al direcţiei de asistenţă socială organizate în subordinea consiliilor locale ale municipiilor şi oraşelor, modificările făcute prin H.G. nr. 417/2018 s-au referit la următoarele aspecte:
· La punctul 5 se modifică art. 1 al anexei 2 la H.G. 797/2017 astfel:
Alin. (1) ”Direcţia de asistenţă socială este instituţia publică specializată în administrarea şi acordarea beneficiilor de asistenţă socială şi a serviciilor sociale, înfiinţată în subordinea consiliilor locale ale municipiilor şi oraşelor, ca direcţie de asistenţă socială, denumită în continuare Direcţia, cu scopul de a asigura aplicarea politicilor sociale în domeniul protecţiei copilului, familiei, persoanelor vârstnice, persoanelor cu dizabilităţi, precum şi altor persoane, grupuri sau comunităţi aflate în nevoie socială”.
Alin. (2) ”Prin excepţie de la prevederile de la alin. (1), Direcţia se poate organiza ca un compartiment funcţional în aparatul de specialitate al primarului sau ca direcţie generală, instituţie publică în subordinea consiliilor locale ale municipiilor şi oraşelor, în funcţie de structura demografică şi indicatorii socio-economici ai oraşului/municipiului”.
· La punctul 6 se modifică art. 12 al anexei 2 la H.G. 797/2017 astfel:
Alin. (1) ”În cazul Direcţiei organizată ca instituţie publică, conducerea acesteia se asigură de director/director executiv/ director executiv adjunct sau de director general, după caz”.
Alin. (2) ”În cazul Direcţiei organizată ca un compartiment funcţional în aparatul de specialitate al primarului, conducerea acesteia se asigură de director”.
Alin. (3) ”Directorul/Directorul executiv/Directorul executiv adjunct/Directorul general are calitatea de funcţionar public/ personal contractual”.  
· La punctul 7 se abrogă art. 14 și 15 ale  anexei 2 la H.G. 797/2017, ambele făcând referire la colegiul director
· La punctul 8 se modifică art. 16, alin. 3, lit. a), b), d), e) și g) al anexei 2 la H.G. 797/2017 astfel:
a) exercită atribuţiile ce revin Direcţiei în calitate de persoană juridică, după caz;
b) exercită funcţia de ordonator de credite, potrivit legii, în cazul direcţiei organizate ca instituţie publică;
d) elaborează şi supune aprobării consiliului local proiectul strategiei de dezvoltare a serviciilor sociale, al planului anual de acţiune;
e) elaborează proiectele rapoartelor de activitate, ale rapoartelor privind stadiul implementării strategiei de dezvoltare a serviciilor sociale şi propunerile de măsuri pentru îmbunătăţire a activităţii;
g) elaborează şi propune spre aprobare consiliului local statul de funcţii al Direcţiei;
  Având în vedere modificările legislative menționate mai sus, motivăm necesitatea modificării și aprobării Regulamentului de Organizare și Funcționare al Direcției de Asistență Socială a Municipiului Timișoara, după cum urmează: 
· modificarea și completarea atribuțiilor directorului general; 
· abrogarea articolelor referitoare la atribuțiile colegiului director; 
· detalierea atribuțiilor pentru Serviciul Beneficii Sociale


Raportat la cele invocate, 
PROPUNEM:

Modificarea și aprobarea Regulamentului de Organizare și Funcționare al Direcției de Asistență Socială a Municipiului Timișoara, conform anexei 1.
Abrogarea prevederilor referitoare la colegiul director, cuprinse în anexa nr. 3.2. la H.C.L.M.T. nr. 291/22.05.2018.    


DIRECTOR GENERAL,					ȘEF SERVICIUL STRATEGII PROGRAME,
jr. RODICA SURDUCAN						CODRUȚA DORINA  DARIDA


    
                                                       



*Sediu administrativ: Str. Ioan Plavoșin, Nr. 21 Tel: 0356/416050 Fax: 0356/416049 
Sediu social: Bulevardul Regele Carol I, nr.10 Tel/fax 0256/220583
e-mail: asistentasocialatm@gmail.com

